杨慎
雨中梦安公石张习之二公情话移时觉而有述因
滇越邻天竺，邛来隔夜郎。
五离殊畛域，一别异炎凉。
窜逐他时并，羁怀此夕长。
欢娱渐迢递，晤语落冥茫。
岚霭歊蒸国，烟波瘴疠乡。
秦关生马角，蜀岭断猿肠。
折坂沉黎壁，悬绳沐若梁。
南盘堆枸牴，西毾缉桄榔。
罗汉标孤桧，观音映远杨。
街淜龙簇市，海货贝投庄。
卉服喧丛薄，雕题列太荒。
逡巡《乌爨弄》，噭咷白狼章。
霄汉鸢飞站，星坻虫饮光。
堁风氛甚恶，罔露毒仍防。
树偃申家屋，荷凋屈氏裳。
独愁吟皑雪，九辩感清商。
水昼消棋阵，流年付酒狂。
抨弓穿鴶，鼓枻泛螳螂。
康乐吴趋激，钟仪楚奏伤。
盼归频握糈，忆旧几停觞。
夙昔交游日，峥嵘翰墨场。
金兰通气味，桑梓借徽芳。
健笔夸鹦鹉，灵陶戛凤凰。
执鞭从李杜，倾盖许班杨。
贾谊三书切，相如四赋良。
轶尘追騕褭，缺岸倚踦?羊。
百斛扛文鼎，千帆掣驶樯。
仙才轻绂冕，公望重圭璋。
蒲席青规地，薇垣紫界墙。
璇闺高曳履，琼涩俨分行。
笏捧绨囊奏，衣飘画省香。
辇花簪矗矗，墀草佩锵锵。
儤直承明下，经过韦曲傍。
翠微横半岫，白水溢方塘。
暝宿招堤境，云眠薈蔚房。
樵歌搴薜荔，渔影照沧浪。
倏忽嗟岐路，参差散颉颃。
薰华晨逗雨，蓂荚晓凌霜。
拂郁干将剑，联翩戍客装。
峨嵋临绝顶，瀼暨宛中央。
樾荫江枫赤，庭芜塞叶黄。
闭门非泄柳，偎垒讵庚桑。
纷绪琴心懒，衰颜镜匣藏。
屏居亲猰貐，坐啸和蛩螀。
张敏情还剧，安期好不忘。
形骸元脱落，身世且徜徉。
蚓壤甘怡槁，鸿冥岂慕粱。
艰虞宁暇问，吾道任苍苍。